65
Kumtogola na kumshukuru Mlungu
Kpwa chilongozi wa aimbadzi. Zaburi ya Daudi. Wira.
1 Unafwaha kutogolwa hiko Sayuni, ee Mlungu,
atu andakutimizira naziri zao.
2 Uwe usikiraye mavoyo!
Anadamu osi andakpwedza kpwako kpwa sababu ya dambi.
3 Makosa gehu gachihuzidiya
uwe unahuswamehe.
4 Baha iye unayemtsambula
na kumreha phephi asagale phako muhalani.
Hundatosheka na manono ga nyumbayo,
nyumbayo takatifu ya kuvoya Mlungu.
5 Ee Mlungu, uhutivyaye
ukuhujibu na kuhutivya kutsupira mahendogo ga kutisha,
uwe uriye kuluphiro ra viumbe vyosi duniani kosi
na vya bahari za kure.
6 Uwe ambaye kpwa nguvuzo ukaimisa myango
kuonyesa una nguvu sana.
7 Unahuriza ngurumo za bahari,
ngurumo za maimbi,
na fujo za atu.
8 Aho akalao duniani kosi anaangalazwa ni isharazo,
kpwa sababu ya mahendogo
unahenda atu ashangiliye na raha mutsi wosi.
9 Uwe ukumanyirira tsi kpwa kuimwagira mvula
ukuihenda ikale na mtsanga mnono urio na mboleya,
muhoo uwe Mlungu, u tele madzi,
uwe ndiwe ulavyaye chakurya chao
mana hivyo ndivyo urivyopanga ikale.
10 Minda ukuijaliya na mvula nyinji
hadi ikagota madzi,
arizi unailainisha pore-pore
na kuijaliya mimea ikule.
11 Una hujaliya na mavuno manono wakati wa mwaka.
Chila utsapirapho pha tele vitu vinono.
12 Nyasi za kurisira mifugo weruni zinapwipwita,
myango nayo i tele raha.
13 Marisani kala mu tele mangʼondzi,
madete gakaodzala mtsere
chila chitu chinashangiliya na kuimba kpwa raha.